O zi agitată pe drumurile comunale din Teleorman. Trafic intens şi cozi în secţiile de votare încă de la amiază.

Ora 12.00. Comuna Botoroaga, la 69 de km depăratare de Capitală. O maşină cu număr de Mureş parchează în faţa secţiei din comuna Botoroaga. Din ea coboară cinci bărbaţi. Toţi intră în secţie şi toţi votează pe listele suplimentare.

Reporter: Din ce localitate sunteţi?

Alegător 1: Bucureşti.

Reporter: De ce votaţi aici?

Alegător 1: Pentru că aicia votez, că aicia trebuie să vin să votez. Sunt în drumu spre...şi n-am timp să se închidă secţia până ajungem la Bucureşti. Că eu sunt cu căruţa.

*****

Reporter: Dumneavoastră din ce localitate sunteţi?

Alegător 2: De la Răzmereşti sunt.

Reporter: Şi de ce votaţi aici?

Alegător 2: Suntem în drum, suntem în drum cu băieţii, cu o maşină.

Reporter: Toţi cinci aţi votat pe listele suplimentare?

Alegător 2: Da, da suntem toţi veniţi împreună.

Emoţionat, probabil, că şi-a exercitat votul, unul dintre bărbaţi îşi uită cartea de identitate în secţia de votare.

Ora 16.00, satul Târnava, tot în judeţul Teleorman, la circa 68 de km distanţă de Bucureşti. Acelaşi autoturism cu număr de Mureş, care cu patru ore în urmă era într-o localitate învecinată, este parcat în faţa secţiei de votare. La vederea camerei Digi 24, aceiaşi bărbaţi sunt vizibil deranjaţi.

Reporter: Spuneaţi că sunteţi în trecere pe aici...

Alegător: Da' nu trebuie să ne filmaţi. (...)

Reporter: Păi sunteţi în trecere de azi dimineaţă?

Alegător: În primul rând trebuie să ne cereţi voie când ne filmaţi.

Reporter: Sunteţi pe spaţiu public, îmi cer scuze.

Alegător: Dar nu vreau să mă filmaţi.

Reporter: V-am întrebat...

Alegător: Şi nu e nicio problemă. (porneşte maşina)

Reporter: Eraţi în trecere de atunci...până acum? Sunteţi în trecere?

Alegător: Sunt în trecere de când vreau eu. Nu trebuie să dau nimănui detalii şi... câtă vrăjeală...

Reporter: Unde mergeţi?

Alegător: La cimitir.

Reporterii Digi24 se întorc în comuna Botoroaga. În toată agitaţia creată în jurul secţiei, patru femei în vârstă ies de la vot şi se urcă într-un autoturism.

Reporter: Ce faceţi aici?

Șofer: O duc pe mamaia la vot.

Reporter: Aveţi patru bunici?

Șofer: Nu auziţi că am adus o singură mamaie? Ele au venit pe jos. Le-am luat acuma.

Bătrână: Noi pe jos am venit.

Reporter: Păi şi de ce nu mergeţi pe jos înapoi?

Bătrână: Da... nu mai vreau să mă mai duc pe jos, că vreau să merg şi io cu maşina, că nu are cine să mă plimbe cu maşina.

Reporter: Aşa, de ziua de alegeri, vă plimbaţi cu maşina?

Bătrână: Păi ce să facem dacă nu ne plimbăm...nu avem altă ocazie.

Chiar şi trecătorilor li se pare ciudată situaţia celor patru femei.

Toată lumea e suspicioasă, chiar şi cei din secţiile de votare cunosc tehnica turismului electoral cu maşini mici, nu cu autocare sau microbuze, tocmai pentru a nu atrage atenţia.

Reporter: Dar se întâmplă de dimineaţă?

Membru comisie vot: Da. Cum aţi venit, cum au dispărut.

Un alt semn că ceva în neregulă se întâmplă este şi faptul că pe listele suplimentare apar foarte mulţi oameni.

„Domnule, la noi... suntem cei mai bogaţi cu străinii. Da de ce nu mergeţi acolo să vedeţi? (Reporter:

O să mergem.) Mergeţi acolo şi uitaţi-vă. Cică 180... de persoane într-un sătuc”, spune un localnic revoltat.

Bărbatul are dreptate. În satul Târnava s-a votat mult pe listele suplimentare.

Reporter: Toţi de aici sunteţi pe liste supliementare?

Membru secție de vot: Da.

Reporter: Câţi aveţi până acum pe listele suplimentare?

Președinte secție de vot: 160-170.

Reporter: Şi câţi locuitori sunt în sat în total?

Președinte: 1.100 şi ceva.

Toţi cei care votează pe listele speciale au explicaţii:

Reporter: Dumneavoastră din ce localitate sunteţi?

Alegătoare: Suntem în drum. Suntem din partea asta de la Vităneşti.

Alt alegător: Din Drăgăneşti.

Reporter: Şi de ce votaţi aici?

Alegător: Păi sunt cu nevastă-mea din Târnava.

Alegător 3: Toporu.

Reporter: Şi de ce aţi venit aici?

Alegător 3: Votez unde vreau.